सतीश कौशिक के निधन पर भावुक हुए स्कैम एक्टर प्रतीक गांधी, बोले- कायनात को कुछ और ही मंजूर था
Scam actor Pratik Gandhi expresses his heartfelt emotions on the death of Satish Kaushik  वेब सीरीज स्कैम में साथ काम कर चुके एक्टर प्रतीक गांधी ने हाल ही में दैनिक भास्कर से बातचीत के दौरान दिवंगत एक्टर को याद किया।
एक्टर और डायरेक्टर सतीश कौशिक का बुधवार देर रात हार्ट अटैक से निधन हो गया। वेब सीरीज स्कैम 1992 में साथ काम कर चुके एक्टर प्रतीक गांधी ने हाल ही में दैनिक भास्कर से बातचीत के दौरान दिवंगत एक्टर को याद किया। इस दौरान उन्होंने कहा- ‘वेब सीरीज स्कैम 1992 में सतीश कौशिक जी के साथ मेरे बहुत कम सीन थे। पर जिस तरीके से उन्होंने मनु मुंद्रा का रोल प्ले किया था, वह कमाल था। लोग उन्हें ज्यादातर लाइटर नोट के रोल प्ले करने को जानते थे, मगर मनु मुंद्रा में ग्रे शेड था। उसे भी उन्होंने जिस तरह से निभाया, वह हम सबके लिए मिसाल था।’
फिल्म को लेकर 2 महीने पहले हमारी मुलाकातें हुई थीं
मैंने खुद बचपन में उनका मिस्टर इंडिया में कैलेंडर वाला रोल देखा था और उनका तब से ही मुरीद था। स्कैम में हमारे सीन कम थे तो हम तब साथ कम मिले। हमारी मुलाकातें वह सीरीज करने के बाद ज्यादा हुईं।
वो मुझे लेकर एक फिल्म करना चाहते थे। उसको लेकर दो महीने पहले भी हमारी मुलाकातें हुई थीं। वह सोशल कॉज वाली फिल्म होने वाली थी शायद। वह संभवत: उनके जीवन से भी इंस्पायर्ड थी।
दो दिन पहले ही मैंने उनकी हंसती-मुस्कुराती तस्वीर देखी थी
यकीन नहीं होता, वह जिंदादिल इंसान अब हमारे बीच नहीं हैं। मैंने दाे दिन पहले भी सोशल मीडिया पर उनकी हंसती मुस्कुराती तस्वीर देखी थी। शबाना जी के घर से होली की उनकी तस्वीरें भी थीं । उनको हमने हमेशा उसी अंदाज में पर्दे पर भी देखा है। तो मनु मुंद्रा वाले रोल में उनको देखना सरप्राइजिंग था।
मुझसे जब हंसल मेहता सर ने कहा भी था शूट से पहले कि मनु मुंद्रा के रोल में तो सतीश जी होंगे। वह सोचकर ही मैं आश्चर्य में था, पर क्या कमाल की परफॉरमेंस सतीश जी ने दी उसमें।
कायनात को कुछ और ही मंजूर था
सतीश जी से जब दो महीने पहले मुलाकात हुई तो उन्होंने खुद ही कहा था कि प्रतीक तेरे पास तो डेट्स का मसला होगा। तो हम वह प्रोजेक्ट आगे के लिए प्लान करते हैं। पर देखिए कायनात को कुछ और ही मंजूर था।